EL Επίσημη Εφημερίδα της Ευρωπαϊκής Ένωσης L 96/1

ΚΑΝΟΝΙΣΜΌΣ (ΕΕ) 2017/626 ΤΗΣ ΕΠΙΤΡΟΠΉΣ

της 31ης Μαρτίου 2017

για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών acetamiprid, cyantraniliprole, cypermethrin, cyprodinil, difenoconazole, ethephon, fluopyram, flutriafol, fluxapyroxad, imazapic, imazapyr, lambda-cyhalothrin, mesotrione, profenofos, propiconazole, pyrimethanil, spirotetramat, tebuconazole, triazophos και trifloxystrobin μέσα ή πάνω σε ορισμένα προϊόντα

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α),

Εκτιμώντας τα ακόλουθα:

(1) Στις 11 Ιουλίου 2015 η Επιτροπή του Codex Alimentarius (CAC) ενέκρινε τα ανώτατα όρια καταλοίπων του Codex (CXL) για την ουσία mesotrione (2). Την 1η Ιουλίου 2016 η CAC ενέκρινε CXL για τις ουσίες abamectin, acetamiprid, acetochlor, chlorothalonil, cyantraniliprole, cypermethrin, cyprodinil, difenoconazole, ethephon, flonicamid, fluopyram, flutriafol, fluxapyroxad, imazapic, imazapyr, lambda-cyhalothrin, lufenuron, profenofos, propiconazole, pyrimethanil, quinclorac, spirotetramat, tebuconazole, triazophos και trifloxystrobin (3).

(2) Τα ανώτατα όρια καταλοίπων (ΑΟΚ) ορίζονται για τις ουσίες που αναφέρονται στον κανονισμό (ΕΚ) αριθ. 396/2005.

(3) Σύμφωνα με το άρθρο 5 παράγραφος 3 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου (4), όπου υπάρχουν διεθνή πρότυπα ή επίκειται η ολοκλήρωσή τους, αυτά λαμβάνονται υπόψη κατά τη σύνταξη ή την προσαρμογή της νομοθεσίας για τα τρόφιμα, εκτός εάν τέτοια πρότυπα ή σχετικά μέρη αυτών αποτελούν μη αποτελεσματικό ή ακατάλληλο μέσο για την επίτευξη των θεμιτών στόχων της νομοθεσίας για τα τρόφιμα, ή εάν υπάρχει επιστημονική αιτιολόγηση, ή εάν καταλήγουν σε επίπεδο προστασίας διαφορετικό από εκείνο που καθορίζεται ως κατάλληλο στην Κοινότητα. Επιπλέον, σύμφωνα με το άρθρο 13 στοιχείο ε) του εν λόγω κανονισμού, η Ένωση πρέπει να προάγει την αντιστοιχία μεταξύ διεθνών τεχνικών προδιαγραφών και της νομοθεσίας για τα τρόφιμα, διασφαλίζοντας παράλληλα ότι δεν μειώνεται το υψηλό επίπεδο προστασίας που έχει υιοθετηθεί στην Ένωση.

(4) Η Ένωση διατύπωσε επιφύλαξη ενώπιον της επιτροπής του κώδικα τροφίμων για τα κατάλοιπα των παρασιτοκτόνων (CCPR) σχετικά με τα CXL που προτείνονται για τους ακόλουθους συνδυασμούς φυτοφαρμάκων/προϊόντων: abamectin (όλα τα προϊόντα)· acetochlor (όλα τα προϊόντα)· chlorothalonil (όλα τα προϊόντα)· cyantraniliprole (γάλα)· ethephon (κριθάρι· σίκαλη· σιτάρι)· flonicamid (όλα τα προϊόντα)· flutriafol (κράμβες· σέλινο· κολοκυνθοειδή· πιπεριές· φρούτα με σπέρματα· προϊόντα ζωικής προέλευσης)· fluxapyroxad (σέλινο· μούρα και άλλοι μικροί καρποί· κράμβες, φυλλώδη λαχανικά· καρότα· καρποφόρα λαχανικά· κολοκυνθοειδή· σκόρδο: κρεμμύδια παστινάκη η εδώδιμη· ασκαλώνιο)· lufenuron (όλα τα προϊόντα)· mesotrione (σπαράγγια· βατόμουρα· καρποί βάτου· μύρτιλλα μακρόκαρπα· βρώσιμα παραπροϊόντα σφαγίων θηλαστικών· αυγά· κρέατα των θηλαστικών· γάλα· μπάμιες· βρώσιμα παραπροϊόντα πουλερικών· κρέας πουλερικών, ρεβέντι (ή ραβέντι)· ζαχαροκάλαμο· quinclorac (όλα τα προϊόντα) και tebuconazole (ηλιανθόσποροι).

(5) Επομένως, τα CXL για τις ουσίες acetamiprid, cyantraniliprole, cypermethrin, cyprodinil, difenoconazole, ethephon, fluopyram, flutriafol, fluxapyroxad, imazapic, imazapyr, lambda-cyhalothrin, mesotrione, profenofos, propiconazole, pyrimethanil, spirotetramat, tebuconazole, triazophos και trifloxystrobin, που δεν απαριθμούνται στην αιτιολογική σκέψη 4 θα πρέπει να περιλαμβάνονται στον κανονισμό (ΕΚ) αριθ. 396/2005 ως ΑΟΚ, εκτός από τις περιπτώσεις όπου σχετίζονται με προϊόντα που δεν ορίζονται στο παράρτημα I του εν λόγω κανονισμού ή σε περιπτώσεις όπου ορίζονται σε χαμηλότερο επίπεδο απ' ό,τι τα ισχύοντα ΑΟΚ. Τα εν λόγω CXL είναι ασφαλή για τους καταναλωτές στην Ένωση (5).

(6) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία spirotetramat στον λωτό (kaki), υποβλήθηκε αίτηση σύμφωνα με το άρθρο 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ.

(7) Και σύμφωνα με το άρθρο 6 παράγραφος 2 και το άρθρο 4 του κανονισμού (ΕΚ) αριθ. 396/2005, υποβλήθηκε αίτηση για την ουσία flutriafol που χρησιμοποιείται στα κολοκυνθοειδή με βρώσιμο φλοιό. Ο αιτών ισχυρίζεται ότι οι εγκεκριμένες χρήσεις της εν λόγω ουσίας στις καλλιέργειες αυτές στις Ηνωμένες Πολιτείες είχαν ως αποτέλεσμα κατάλοιπα που υπερβαίνουν τα ΑΟΚ που ορίζει ο κανονισμός (ΕΚ) αριθ. 396/2005 και ότι είναι αναγκαίο να καθοριστούν υψηλότερα ΑΟΚ για την αποφυγή εμπορικών φραγμών όσον αφορά την εισαγωγή των εν λόγω προϊόντων.

(8) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή.

(9) Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξετάζοντας ιδίως τους κινδύνους για τον καταναλωτή και, κατά περίπτωση, για τα ζώα, και εξέδωσε αιτιολογημένες γνώμες σχετικά με τα προτεινόμενα ΑΟΚ (6). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε.

(10) Σχετικά με τις άλλες χρήσεις που αφορούν οι αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ που ζητούνταν από τους αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση, καθ' όλη τη διάρκεια της ζωής, στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση μέσω μεγάλης κατανάλωσης των σχετικών καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης ή της δόσης αναφοράς οξείας έκθεσης.

(11) Με βάση τις αιτιολογημένες γνώμες της Αρχής και λαμβανομένων υπόψη των συναφών με το υπό εξέταση θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005.

(12) Συνεπώς, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως.

(13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 31 Μαρτίου 2017. Για την Επιτροπή Ο Πρόεδρος Jean-Claude JUNCKER

(1) ΕΕ L 70 της 16.3.2005, σ. 1.

(2) ftp://ftp.fao.org/codex/reports/reports_2015/REP15_PRe.pdf

Κοινό πρόγραμμα FAO/WHO για τα πρότυπα τροφίμων, Επιτροπή του Codex Alimentarius. Προσαρτήματα III και IV. Τριακοστή όγδοη συνεδρίαση. Γενεύη, Ελβετία, 6–11 Ιουλίου 2015.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf.

Κοινό πρόγραμμα FAO/WHO για τα πρότυπα τροφίμων, Επιτροπή του Codex Alimentarius. Προσάρτημα II. Τριακοστή ένατη συνεδρίαση. Ρώμη, Ιταλία, 27 Ιουνίου–1η Ιουλίου 2016.

(4) Κανονισμός (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (ΕΕ L 31 της 1.2.2002, σ. 1).

(5) Επιστημονική υποστήριξη για την προετοιμασία της θέσης της ΕΕ στην 47η συνεδρίαση της επιτροπής του κώδικα τροφίμων για τα κατάλοιπα των παρασιτοκτόνων (CCPR). EFSA Journal 2015·13(7):4208 [178 σ.].

Επιστημονική υποστήριξη για την προετοιμασία της θέσης της ΕΕ στην 48η συνεδρίαση της επιτροπής του κώδικα τροφίμων για τα κατάλοιπα των παρασιτοκτόνων (CCPR). EFSA Journal 2016·14(8):4571 [166 σ.].

(6) Επιστημονικές εκθέσεις της EFSA διαθέσιμες στο διαδίκτυο: http://www.efsa.europa.eu.

Reasoned opinion on the setting of import tolerance for flutriafol in cucurbits with edible peel (Αιτιολογημένη γνώμη σχετικά με τον καθορισμό ανοχής κατά την εισαγωγή της ουσίας flutriafol σε κολοκυνθοειδή με βρώσιμο φλοιό). EFSA Journal 2016·14(9):4577 [16 σ.].

Reasoned opinion on the modification of the existing maximum residue levels for spirotetramat in various crops (Αιτιολογημένη γνώμη σχετικά με την τροποποίηση των υφιστάμενων ανώτατων ορίων καταλοίπων για την ουσία spirotetramat σε διάφορες καλλιέργειες). EFSA Journal 2016·14(3):4429 [34 σ.].